L'Àrea d'Igualtat repartirà màscares amb el lema ‘Som el crit de les que ja no tenen veu’
20 de novembre 2020

![](/media/1mznp4ut/69mascarillas-area-de-igualdad.jpg)​

L'Àrea d'Igualtat de l'Ajuntament de Sagunt ha iniciat una campanya de repartiment de mascaretes amb el lema ‘Som el crit de les que ja no tenen veu’, a través de les quals tracten de denunciar la violència de gènere que, tal com declaren des de l'àrea, «**continua sent un virus que no cessa, una pandèmia per a tota la societat**».

  

Segons xifres oficials, 41 dones han sigut assassinades a les mans de les seues parelles des de principi d'any, motiu pel qual des de la delegació d'Igualtat duen a terme esta campanya reivindicativa i de prevenció contra la COVID19.

  

En este sentit, l'alcalde de Sagunt i regidor de l'Àrea d'Igualtat, ha assegurat que l'objectiu de realitzar les mascaretes és, en primer lloc, adaptar-se a la nova situació que provoca el coronavirus però, a més, «**continuar llançant a la societat eixe missatge necessari de lluita contra la violència masclista**». Així mateix, continua Darío Moreno, «**hem fet aquestes mascaretes pensant en les dones que han sigut assassinades per violència masclista enguany. Lamentablement, el 25 de Novembre és una data que hem de continuar rememorant i, per això, volíem incorporar estes mascaretes com a reivindicació, perquè tothom puga portar eixe missatge en un lloc visible i continuar així difonent la importància que té la lluita contra la violència de gènere**».

La campanya, que és finançada a través dels fons econòmics del Pacte d'Estat contra la Violència de Gènere, pretén sensibilitzar i conscienciar tota la ciutadania que la violència contra les dones continua sent «**una de les manifestacions més brutals i clares de la desigualtat que persistix en la societat, i que és responsabilitat de totes les persones acabar amb això**», segons afigen des de l'Àrea d'Igualtat.

![](/media/derjkuif/68mascarillas-area-de-igualdad-2.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/l-area-d-igualtat-repartira-mascares-amb-el-lema-som-el-crit-de-les-que-ja-no-tenen-veu/ "Facebook")
*   [](http://twitter.com/share?url=https://aytosagunto.es/va/actualitat/l-area-d-igualtat-repartira-mascares-amb-el-lema-som-el-crit-de-les-que-ja-no-tenen-veu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-area-d-igualtat-repartira-mascares-amb-el-lema-som-el-crit-de-les-que-ja-no-tenen-veu/ "Linked In")
*   [](mailto:?body=https://aytosagunto.es/va/actualitat/l-area-d-igualtat-repartira-mascares-amb-el-lema-som-el-crit-de-les-que-ja-no-tenen-veu/)